FI Euroopan unionin virallinen lehti CE 70/53

(2004/C 70 E/056)

KIRJALLINEN KYSYMYS E-1626/03

esittäjä(t): Caroline Jackson (PPE-DE) komissiolle

(13. toukokuuta 2003)

Aihe: Yhdysvalloista tuotuja munia ja munatuotteita koskeva kuluttajansuojelu

Ottaen huomioon Euroopan unionin voimassaolevat munantuotantoa koskevat terveystoimenpiteet, miten komissio aikoo varmistaa samantasoisen kuluttajansuojelun myös Yhdysvalloista tuotujen munien ja munatuotteiden osalta?

David Byrnen komission puolesta antama vastaus

(30. kesäkuuta 2003)

Voimassaolevan lainsäädännön tarkoituksena on jo nyt varmistaa samantasoinen kuluttajansuojelu niin tuotujen kuin yhteisössä tuotettujenkin munien ja munatuotteiden osalta. Hiljattain Belgiassa toteutetuissa tarkastuksissa ilmeni, että munatuotteissa, Yhdysvalloista tuodut tuotteet mukaan lukien, oli jäämiä kielletyistä aineista. Komissio tarkastelee parhaillaan Yhdysvaltojen viranomaisten kanssa näitä löytöjä tällaisissa tapauksissa tavallisesti noudatettavan käytännön mukaisesti. Lisäksi komissio on kehottanut jäsenvaltioita lisäämään sekä unionista että kolmansista maista peräisin olevien munatuotteiden tarkastuksia kiellettyjen aineiden osalta. Jäsenvaltioiden on jo nyt toteutettava rutiininomaisia testejä muna-alalla pääasiassa kiellettyjen aineiden jäljittämiseksi neuvoston direktiivin 96/23/EY (1) ja komission päätöksen 97/747/EY (2) mukaisesti.

Elintarvikeketjua ja eläinten terveyttä käsittelevä pysyvä komitea on neuvotellut jäsenvaltioiden kanssa, ja tilannetta seurataan edelleen tiiviisti erityisesti komission vaatimien entistä laajempien testausten tulosten mukaisesti. Komissio muistutti erityisesti jäsenvaltioita siitä, että niiden on tiedotettava kaikille munajauhon tuottajille ja kauppiaille tarpeesta analysoida toiminnansa vaaroja, määritellä kriittisiä kohtia niiden hallitsemiseksi (HACCP-järjestelmä) sekä määritellä raaka-aineiden jäämien valvonta kriittiseksi kohdaksi. Yleisesti ottaen yhteisön lainsäädännössä esitetään lukuisia terveyttä ja valvontaa koskevia vaatimuksia, joiden tarkoituksena on varmistaa, että tuontieläimet ja tuontituotteet vastaavat vähintään jäsenvaltioiden tuotantoon ja niiden väliseen kauppaan sovellettavia vaatimuksia. Tuontimunien ja munatuotteiden terveyttä koskevat vaatimukset esitetään 17. joulukuuta 1992 annetussa direktiivissä 92/118/ETY (3). Direktiivin mukaan tuotteiden on oltava lähtöisin kolmannesta maasta, joka kuuluu komission päätöksen 94/278/EY (4) VIII osan mukaan laadittavaan luetteloon. Lisäksi niiden on täytettävä 18. joulukuuta 1996 tehdyssä komission päätöksessä 97/38/EY kansanterveyttä koskevista erityisvaatimuksista ihmisravinnoksi tarkoitettujen munavalmisteiden tuonnissa esitetyt vaatimukset, ja jokaisen munavalmiste-erän mukana on oltava direktiivissä tarkoitettu terveystodistus (5).

Lisäksi kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (6) mukaisesti jokaiselle Yhdysvalloista jäsenvaltioon tarkoitetulle munaerälle ja munavalmiste-erälle on tehtävä asiakirjojen tarkastus, tunnistustarkastus ja fyysinen tarkastus, johon voi kuulua laboratoriotutkimus, jolla varmistetaan samantasoinen kuluttajansuojelu kuin yhteisön lainsäädännössä.

(1) Neuvoston direktiivi 96/23/EY, annettu 29 päivänä huhtikuuta 1996, elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta, EYVL L 125, 23.5.1996.

(2) Komission päätös 97/747/EY, tehty 27 päivänä lokakuuta 1997, neuvoston direktiivissä 96/23/EY säädettyjen näytteenottotasojen ja -taajuuksien vahvistamisesta tiettyjen aineiden ja niiden jäämien valvomiseksi tietyissä eläintuotteissa, EYVL L 303, 6.11.1997.

(3) Neuvoston direktiivi 92/118/ETY, annettu 17 päivänä joulukuuta 1992, eläinten terveyttä ja kansanterveyttä koskevista vaatimuksista sellaisten tuotteiden yhteisön sisäisessä kaupassa ja yhteisöön tuonnissa, joita eivät koske direktiivin 89/662/ETY ja, taudinaiheuttajien osalta, direktiivin 90/425/ETY liitteessä A olevassa I luvussa mainittujen erityisten yhteisön säädösten kyseiset vaatimukset, EYVL L 62, 15.3.1993.

(4) Komission päätös 94/278/EY, tehty 18 päivänä maaliskuuta 1994, luettelosta kolmansista maista, joista jäsenmaat sallivat tiettyjen neuvoston direktiivissä 92/118/ETY tarkoitettujen tuotteiden tuonnin, EYVL L 120, 11.5.1994.

(5) EYVL L 14, 17.1.1997.

(6) EYVL L 24, 30.1.1998.